На основу одлуке председнице Скупштине општине Гаџин Хан, о расписивању избора за Савете месних заједница на територији општине Гаџин Хан од 25. маја 2021. Године ( „Службени лист Града Ниша“ 52/2021 ) Изборна комисија за чланове Савета месних заједница, донела је:

# У П У Т С Т В О

**O РАДУ БИРАЧКИХ ОДБОРА ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ТЕРИТОРИЈИ ОПШТИНЕ ГАЏИН ХАН**

# УВОДНЕ ОДРЕДБЕ

**Члан 1.**

Овим Упутством о раду бирачких одбора за спровођење избора за чланове Савета месних заједница на територији Општине Гаџин Хан (у даљем тексту: Упутство) садржана су ближа правила о раду бирачких одбора за спровођење избора на дан одржавања избора, који су расписани Одлуком председнице Скупштине општине Гаџин Хан на дан **20. јун 2021. године (недеља).**

# Члан 2.

Органи за спровођење избора за чланове савета месних заједница су:

1. Изборна комисија за спровођење избора у месним заједницама на територији Општине Гаџин Хан,
2. Бирачки одбор и
3. Другостепена изборна комисија.

# Члан 3.

Бирачки одбор обавља послове који су одређени Одлуком о месним заједницама, Упутством за спровођење избора за чланове савета месних заједница и овим Упутством.

Бирачки одбор чине председник и два члана.

Председник и чланови бирачког одбора имају заменике.

Бирачки одбор именује Изборна комисија најкасније пет дана пре дана одређеног за одржавање избора.

Чланови бирачког одбора и њихови заменици могу бити само пословно способни грађани који имају изборно право, као и пребивалиште на територији Општине.

# Члан 4.

Бирачко место може да обухвати подручје дела насељеног места, једног или више насељених места.

За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

# Члан 5.

Избори за савет месне заједнице спроводе се по правилима непосредног и тајног гласања, на основу општег и једнаког изборног права, на начин и по поступку утврђеном Упутством за спровођење избора за чланове савета месних заједница и овим Упутством.

Сваки пословно способан грађанин, држављанин Републике Србије, са пребивалиштем на подручју месне заједнице чији се савет бира, односно који је уписан у извод из бирачког списка за месну заједницу чији се савет бира, који је навршио 18 година живота, има право да бира и да буде биран у савет месне заједнице.

# Обезбеђивање изборног материјала Члан 6.

Изборни материјал за спровођење избора за чланове савета месне заједнице обезбеђује Изборна комисија и Општинска управа.

# Предаја изборног материјала Члан 7.

Изборна комисија предаје бирачком одбору следећи изборни материјал:

* 1. Решење о одређивању бирачког места,
  2. Решење о именовању бирачког одбора,
  3. Извод из бирачког списка за месну заједницу,
  4. потребан број гласачких листића, који одговара броју бирача који су уписани на бирачком месту,
  5. Контролни лист за проверу исправности гласачке кутије,
  6. образац Записника о раду бирачке комисије у три примерка,
  7. образац Извештаја о присутности чланова на бирачком месту,
  8. Упутство о раду бирачког одбора,
  9. остали материјал потребан за гласање (гласачке кутије, паравани за гласање, прибор за писање, прибор за печаћење гласачких кутија, коверте за одлагање гласачких листића, вреће за изборни материјал и др.)

# Члан 8.

Изборна комисија изборни материјал из члана 7. овог Упутства предаје председнику бирачког одбора или његовом заменику, у седишту Општине Гаџин Хан.

О примопредаји изборног материјала пре гласања између Изборне комисије и бирачке комисије сачињава се Записник о примопредаји изборног материјала пре гласања за изборе за чланове савета месне заједнице.

# Гласачки листић Члан 9.

Избор чланова за савета месне заједнице врши се тајним гласањем на гласачком листићу.

Гласачки листић садржи:

1. назив месне заједнице чији се чланови савета бирају и датум избора;
2. редни број кандидата који је утврђен према редоследу на изборној листи кандидата;
3. име, презиме, година рођења и занимање кандидата;
4. напомену колико чланова савета се бира и да се гласа заокруживањем редног броја испред имена кандидата;
5. печат Скупштине општине и потпис председника (заменика) Изборне комисије.

# Члан 10.

Изборна листа кандидата са именима свих кандидата за члана савета месне заједнице мора за време гласања бити видно истакнута на бирачком месту.

# Члан 11.

**Гласање на бирачком месту**

Бирач најпре саопштава бирачкој комисији своје лично име, а важећом личном картом, односно важећом путном исправом (пасошем), доказује свој идентитет.

Бирач не може гласати без подношења доказа о свом идентитету.

Бирачка комисија утврђује прецизан идентитет бирача преко јединственог матичног броја грађанина преко личне исправе и извода из бирачког списка.

Бирач који није уписан у извод из бирачког списка не може гласати.

Председник или члан бирачке комисије, пошто утврди идентитет бирача и чињеницу да је уписан у извод из бирачког списка објашњава му начин гласања.

Бирач потписује бирачки списак и преузима гласачки листић. Бирач може да гласа само једанпут.

Бирач гласа за онолико кандидата колико се бира чланова савета месне заједнице.

Гласа се заокруживањем редног броја испред имена кандидата.

# Гласање уз помоћ другог лица и гласање ван бирачког места Члан 12.

Бирач који није у могућности да на бирачком месту лично гласа (слепо, инвалидно или неписмено лице) има право да поведе лице које ће уместо њега, на начин које му оно одреди, испунити листић, односно обавити гласање.

Бирач који није у могућности да дође на бирачко место (непокретно, тешко или слабо покретно лице) може, најкасније до 11 часова на дан гласања, обавестити бирачки одбор о томе да жели да гласа ван бирачког места.

Изабрани чланови бирачког одбора које одреди председник бирачког одбора одлазе код таквог бирача и омогућавају му да гласа.

За спровођење гласања ван бирачког места могу се ангажовати и заменици чланова бирачког одбора.

# Утврђивање резултата гласања на бирачком месту Члан 13.

По завршеном гласању бирачки одбор приступа утврђивању резултата гласања на бирачком месту.

# Члан 14.

О утврђеним резултатима гласања бирачки одбор сачињава записник о раду бирачког одбора месне заједнице на спровођењу и утврђивању резултата гласања за избор чланова савета месне заједнице.

# Члан 15.

Резултати гласања утврђују се одмах по затварању бирачких места, а записник о раду бирачке комисије се доставља Изборној комисији одмах, а најкасније до краја изборног дана **(на дан 20. јун 2021. године до 24,00 часа)**.

Бирачки одбор после завршеног гласања и утврђивања резултата доставља Изборној комисији слeдећи изборни материјал:

1. записник о раду бирачке комисије са утврђеним резултатима гласања на бирачком месту и кандидатима који су изабрани за чланове савета месне заједнице;
2. извод из бирачког списка;
3. запечаћен коверат у којем је контролни лист за проверу исправности гласачке кутије;
4. запечаћен коверат у којем су неупотребљени гласачки листићи;
5. запечаћен коверат у којем су неважећи гласачки листићи;
6. запечаћен коверат у којем су важећи гласачки листићи;
7. запечаћен коверат у којем су потписане потврде о изборном праву за гласање ван бирачког места.

Преостали изборни материјал бирачка комисија доставља Општинској управи.

# Записник о примопредаји изборног материјала после гласања Члан 16.

О примопредаји изборног материјала после гласања саставља се записник који потписује представник Изборне комисије и председник, односно представник бирачког одбора који је предао изборни материјал.

# Право увида у записник о раду бирачке комисије Члан 17.

Кандидат за члана савета месне заједнице има право да од Изборне комисије затражи увид у записник о раду бирачке комисије и то у року од 12 часова од достављања записника Изборној комисији од стране бирачког одбора.

# Јавност рада органа за спровођење избора

**Члан 18.**

Лица која прате рад органа за спровођење избора дужна су да поступају у складу са правилима која прописује Изборна комисија.

Кад лица из става 1. oвог члана прекрше правила о одржавању реда на бирачком месту или на други начин ометају рад органа за спровођење избора, бирачка комисија може их удаљити и податке о томе уноси у записник о раду бирачке комисије.

# Домаћи и страни посматрачи Члан 19.

Заинтересована регистрована удружења чији се циљеви остварују у области заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније до **15.06.2021. године у 24.00 часова** на обрасцу који прописује Изборна комисија.

За праћење рада Изборне комисије посматрачи могу да пријаве највише два посматрача.

За праћење рада појединих бирачких комисија посматрачи могу да пријаве највише једног посматрача.

# Члан 20.

Ово Упутство објавити у на интернет презентацији општине Гаџин Хан.

# ИЗБОРНА КОМИСИЈА ОПШТИНЕ ГАЏИН ХАН ЗА СПРОВОЂЕЊЕ ИЗБОРА У МЕСНИМ ЗАЈЕДНИЦАМА НА ТЕРИТОРИЈИ ОПШТИНЕ ГАЏИН ХАН

**ЗАМЕНИК ПРЕДСЕДНИКА**

# Дипл.правник Милица Вељковић,ср.

# Број: 013-4/2021-II

03.јун.2021. у Гаџином Хану